GLOBAL มั่นใจรายได้ปีนี้ 3 หมื่นลบ. กางแผนปี 65 รุกหนักตลาดฟิลิปปินส์
GLOBAL เชื่อไตรมาส 4/64 ผลงานโตดีกว่าไตรมาส 3/64 มั่นใจรายได้ปี 64 โตแตะ 3 หมื่นลบ. หลังโควิด-19 คลี่คลาย หนุนดีมานด์เพิ่ม พร้อมกางแผนปี 65 เพิ่ม 7 สาขา พร้อมเดินหน้ารุกตลาดฟิลิปปินส์ คาดเปิดสาขาแรกกลางปี 65
GLOBAL มั่นใจรายได้ปี 64 โตแตะ 3 หมื่นลบ. หลังโควิด-19 คลี่คลาย หนุนดีมานด์เพิ่ม กางแผนปี 65 เพิ่ม 7 สาขา พร้อมรุกหนักตลาดฟิลิปปินส์
5 ธ.ค. 2564

นางสาวชุติกาญจน์  ศรีแสงจันทร์ รองประธานเจ้าหน้าที่บริหารฝ่ายบัญชีและการเงินผู้จัดการ บริษัท สยามโกลบอลเฮ้าส์ จำกัด (มหาชน) หรือ GLOBAL เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย ในวันที่ 10 พฤศจิกายน 2564 ว่า ผลการดำเนินงานงวดไตรมาส 3/2564 บริษัทฯ มีรายได้รวม 7,898 ล้านบาท เพิ่มขึ้น 20% เมื่อเทียบจากปีก่อนที่มีรายได้รวม 6,557 ล้านบาท และมีกำไรสุทธิ 663.33 ล้านบาท เพิ่มขึ้น 44.09% เมื่อเทียบกับระยะเวลาเดียวกันของปี 2563
สำหรับแนวโน้มผลการดำเนินงานช่วงไตรมาส 4/2564 จะเติบโตดีขึ้นจากไตรมาส 3/2564 เนื่องจากสถานการณ์ของโควิด-19 เริ่มคลี่คลาย และมีการเปิดรับนักท่องเที่ยวเข้าประเทศ ซึ่งส่งผลดีต่อภาพรวมของเศรษฐกิจ โดยคาดรายได้ในไตรมาส 4/2564 เติบโตไม่ต่ำกว่า 20% และคาดการณ์ว่าสิ้นปี 2564 บริษัทฯ จะมีรายได้รวม 30,000 ล้านบาท ส่วนในปี 2565 ตั้งเป้ารายได้เติบโตไม่ต่ำกว่า 20%
ด้านนายยุทธนา สุริยวนากุล รองประธานเจ้าหน้าที่บริหารฝ่ายนำเข้าสินค้า GLOBAL เปิดเผยถึงแผนการดำเนินงานในช่วงปี 2565 บริษัทฯ วางแผนขยายสาขาใหม่อีก 7 สาขา และในปี 2566 เพิ่มอีก 8 สาขา ส่งผลให้ภายในปี 2566 จะมีสาขาที่เปิดให้บริการรวมมากกว่า 91 สาขา จากสิ้นปี 64 ที่จะมีสาขาเปิดให้บริการทั้งสิ้น 76 สาขา โดยวางงบประมาณลงทุนงานก่อสร้างรวมที่ดินในการเปิดสาขา 250 ล้านบาทต่อสาขา
ขณะที่การขยายธุรกิจในประเทศฟิลิปปินส์ ล่าสุดคณะกรรมการอนุมัติร่วมทุนกับพันธมิตรทางธุรกิจชาวฟิลิปปินส์ และ จัดตั้งบริษัท Global House Philippines Co., Ltd. (GBP) บริษัทจะถือหุ้นในสัดส่วน 55% และบริษัท Global House Philippines Estate Co., Ltd. (GBP ESTATE) ซึ่งบริษัทถือหุ้น 40% คาดว่าไม่เกินกลางปี 2565 จะเห็นการลงทุนเปิด 1 สาขา